ועדת העבודה, הרווחה והבריאות, כנסת 23, פרוטוקול מספר 112, 2020-12-07 11:00

חיים כץ: בוקר טוב.

חיים כץ: היום יום שני בשבוע, ה-7 בדצמבר 2020, כ"א בכסלו התשפ"א.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא תקנות הגנה על בריאות הציבור (מזון) (סימון תזונתי).

חיים כץ: הדיון נולד בעקבות מכתב שקיבלתי: אני פונה אליך בנושא חשוב, ואשמח אם תשקול לטפל בו.

חיים כץ: ב-1 בינואר 2020 נכנסה לתוקף רפורמת המזון המזיק שחייבה את חברות המזון לסמן מאכלים עתירי סוכר, נתרן ושומן רווי עם מדבקה אדומה, על מנת ליידע צרכנים שמדובר במזון מזיק.

חיים כץ: השלב הבא של רפורמת הסימון שאמור להיכנס לתוקף בעוד חודש, ב-1 בינואר 2021, יחמיר את רף הסימון ויוביל לסימון של מוצרים נוספים.

חיים כץ: נודע לנו כי חברות המזון מפעילות לחץ אדיר על שר הבריאות – אני מקווה שזה לא כך – ומנסות לשכנע אותו להפעיל את סמכותו לדחות את כניסתו לתוקף של השלב הבא של הרפורמה.

חיים כץ: החברות טוענות שבעקבות הקורונה הן לא הספיקו להיערך לשינויים הנדרשים באריזות.

חיים כץ: חשוב לציין שהרפורמה אושרה עוד בדצמבר 2017, ולכן היו לחברות המזון כבר ארבע שנים להיערך.

חיים כץ: עוד מוקדם לדעת אם רפורמת סימון המזון מצליחה לשנות את הרגלי הצריכה, אבל אנחנו כבר יודעים שחברות המזון שינו את ההרכב של מאכלים רבים כדי להימנע מחובת הסימון, דבר ששיפר את ערכם התזונתי של המוצרים.

חיים כץ: זה משפיע במיוחד על משפחות מיעוטי יכולת שקונות יותר מוצרים מזיקים בממוצע מסיבות כלכליות.

חיים כץ: לכן אנחנו פונים אליך, אלי גורדון.

חיים כץ: תן לנו סקירה, אחרי שבדיון הקודם שהיינו פה ביקשנו ממך אישור של תקנות.

חיים כץ: ביקשנו ממך להביא שבע תקנות.

חיים כץ: בעוד שבוע הרפורמה ההיא הולכת פארש, היא לא תהיה, כי אנחנו מדברים ואתה בשלך.

חיים כץ: לא הצלחת להביא בשלושה חודשים שבע תקנות מתוך 70 לוועדה לאישור.

חיים כץ: אבל זה בסדר, כנראה שהשר גם לא יכול.

חיים כץ: תן לנו סקירה על העניין העכשווי.

חיים כץ: אם תוכל להוסיף לנו לגבי התקנות, למה לא הבאתם אותן, נשמח.

חיים כץ: אבל אתה לא חייב.

אלי גורדון: בוקר טוב, אדוני היושב-ראש.

אלי גורדון: אני מנהל שירות מזון ארצי.

אלי גורדון: אתייחס לתקנות האלה, ואחר כך אתייחס גם לסוגיית האתגר של הצגה והבאה לכאן לדיון לוועדה של חמש תקנות.

חיים כץ: שבע.

אלי גורדון: עד כמה שזכור לי חמש, אבל זה פחות קריטי.

אלי גורדון: האתגר הוא אתגר יותר גדול, גם עם חמש וגם עם שבע.

אלי גורדון: התקנות האלה אושרו כאן בדיון בוועדה הזאת וקבעו מראש שתי פעימות.

אלי גורדון: פעימה ראשונה שנכנסה לתוקף ב-2020, ופעימה שנייה שאמורה להיכנס בינואר 2021.

אלי גורדון: כל התהליך הזה הוגדר כתהליך אוטומטי.

אלי גורדון: אין כאן דרך לשנות את ההתנהלות כפי שנכתב במכתב, כי בסופו של דבר אנחנו מדברים על תהליך שהוא אוטומטי.

אלי גורדון: כל זה נעשה מהתחלה כדי ליצור רציפות וודאות גם לתעשייה ולמפוקחים בכלל, גם ליבואנים וגם ליצרנים.

אלי גורדון: יצרנו מתווה שלפיו כולם ידעו להתנהל.

אלי גורדון: לכן אותו פונה שפנה אליך בחשש שמא מועד הכניסה עלול או עשוי להידחות, אלה חששות לא במקומן.

חיים כץ: את רוצה להוסיף?

חיים כץ: בבקשה.

רונית אנדוולט: אני ראש אגף התזונה במשרד הבריאות.

רונית אנדוולט: אלי ואני שותפים לכתיבת התקנות הללו.

רונית אנדוולט: אני רוצה להגיד שהתקבלה החלטה על ידי השר לקיים את התקנות במועדן, לא לדחות אותן.

רונית אנדוולט: אנחנו רואים כבר שינויים גם בדפוסי הצריכה של הציבור.

רונית אנדוולט: יש מודעות גבוהה.

רונית אנדוולט: רוב הציבור רוצה את הסימונים.

רונית אנדוולט: שילבנו גם סימונים וולונטריים, סימון ירוק וולונטרי על מזונות בריאים יותר בהתאם לוועדה מדעית, ואנחנו רואים כבר ירידה בצריכה של דגני בוקר עם סימונים אדומים למעבר של דגני בוקר ללא סימון, ירידה בצריכה של שתייה מתוקה.

רונית אנדוולט: הקורונה קצת תרפה את הקלפים במובן הזה שאנשים קצת הרעו את דפוסי האכילה שלהם בגלל השהייה בבית והיעדר עבודה וכו'.

רונית אנדוולט: אבל אנחנו מאוד נחושים, וגם השר נחוש, לקיים את השלב השני במועד בכדי לקדם את בריאות הציבור, שזה מאוד חשוב, לשנות את סביבת המזון.

רונית אנדוולט: אנחנו אוספים מידע בכמה שיטות הערכה בשביל לראות את דפוסי הצריכה של הציבור, ובאחת ההזדמנויות נשמח גם להציג את התוצאות.

רונית אנדוולט: בינתיים התוצאות מבחינת צריכה המזון הן שיש מודעות הרבה יותר גבוהה, יש שותפות של האוכלוסייה בעניין הזה וגם יש רפורמולציה משמעותית מאוד שקרתה בתעשיית המזון.

רונית אנדוולט: תעשיית המזון מדווחת על הפחתה של הרבה מאוד סוכר, נתרן ושומן במזונות שלהם, כך שזאת תופעה נוספת שחשובה מאוד של התקנות האלה.

רונית אנדוולט: אחת החברות אמרה שהיא הפחיתה ב-330 טון סוכר, ב-12 טון מלח.

חיים כץ: חסכו כסף.

רונית אנדוולט: חסכו כסף, וחסכו לנו כסף על בעיה בריאותית.

רונית אנדוולט: ברגע שהמזון משנה את ההרכב שלו למזון יותר בריא, זה לטובת הבריאות של כולנו.

חיים כץ: אני רוצה לברך את אלי אללוף.

חיים כץ: ברוך הבא למחוזותינו.

אלי אללוף: תודה.

חיים כץ: אני יכול לתת לו לנהל?

חיים כץ: אני אחרוג מהנוהל.

אלי אללוף: אני למדתי ממך.

ענת כהן שמואל: התקנות התקבלו אצלו.

חיים כץ: וגם התקנות הקודמות התקבלו אצלו.

אלי אללוף: גם החוק.

חיים כץ: אז תסביר לנו על התקנות הקודמות ששנתיים וחצי לא הגיעו.

אלי גורדון: במהלך השנה הזאת ערכנו סקר.

אלי גורדון: ענת כאביה אחראית על הנושא של סימון בשירות המזון, והיא תציג אותו.

אלי גורדון: נכון שבגלל אילוצי קורונה וכו' עוד לא סיימנו לנתח את המצב, אבל סדר גודל של 300 מוצרים.

חיים כץ: כמה אנשים שלכם לא באים לעבודה בגלל הקורונה?

אלי גורדון: אנחנו עובדים במתכונת כפי שהוגדר.

חיים כץ: אתם במטה, נכון?

חיים כץ: אתם לא הצוות הרפואי.

חיים כץ: איך הקורונה משפיעה על סדר העבודה שלכם?

אלי גורדון: משפיעה.

חיים כץ: אין סיבה שתשפיע.

חיים כץ: התירוץ של הקורונה במטות לא תופסת.

חיים כץ: אם היית צוות רפואי והיית עושה בדיקות, הייתי מקבל.

חיים כץ: אבל להיתלות בקורונה על חוסר עבודה וחוסר עשייה, זה לא מחזיק מים.

אלי גורדון: לא אמרנו שאנחנו לא עובדים.

אלי גורדון: מתכונת העבודה היא 50%, כמו שנציבות שירות המדינה קבעה.

חיים כץ: תסביר לי מה זו מתכונת עבודה 50%.

אלי גורדון: 50% עבודה מהבית, כל השאר עובדים מהמשרד.

חיים כץ: זו מתכונת עבודה 50%?

חיים כץ: כי מצפים שמהבית תעבוד 100%.

אלי גורדון: כנראה שלא הסברתי את עצמי, אדוני היושב-ראש.

אלי גורדון: אני מתכוון לזה שמסך הכול 100% של הנוכחות במשרד, לצורך העניין מתוך שבוע עד יומיים צריך לעבוד בבית.

חיים כץ: איזה חלק של העבודה מתבצע מהבית?

אלי גורדון: למשל במהלך קורונה שירות המזון הארצי, על אף שהוא לא צוות רפואי, המשיך לתת מענה לכל הסוגיות של שחרור מזון למדינת ישראל בייבוא, פיקוח על ייצור מקומי.

אלי גורדון: אנחנו ממשיכים לבצע ביקורות בדרכי השיווק, אנחנו ממשיכים לבצע פיקוח בין מפעלים, אנחנו ממשיכים לתת מענה לסוגיות של שחרור מזון.

אלי גורדון: לאורך כל הדרך שרשרת אספקת המזון לא נפגעה, וזה משאב לא קטן גם מבחינתנו, אלה שאחראים על פיקוח על המזון.

אלי גורדון: ולכן גם כשאנשים עובדים מהבית, גם היום תחנות הסגר עובדות במתכונת.

אלי גורדון: כשהתחיל האירוע בתחילת השנה התעסקנו עם שדרוג מערכות ממוחשבות על מנת לאפשר גם שחרור מזון, לשלב אותו בכמה שלבים ולהתחיל לעבוד במתכונת של עבודה מהבית.

אלי גורדון: כל המנגנון של הגשת בקשה לשחרור הפך להיות דיגיטלי כולו, צוותים עבדו רק בשלב של דיגום על מנת לאפשר גם שחרור בזמן, מניעה של עיכובים בשלבי שחרור משלוח מהנמל כדי שנעמוד בקצב.

אלי גורדון: הביקוש שהיה בשלבים ראשונים של הקורונה ביחס למזון, ואנחנו זוכרים מה היה בסופרמרקטים בתקופה מסוימת בתחילת הקורונה.

אלי גורדון: כל זה עושה שירות המזון, גם אם אנחנו מבינים את זה ורואים את התוצרים וגם אם לאו.

אלי גורדון: בדרך כלל שירות המזון יודעים לזהות שהוא קיים, כמו כל גוף פיקוח, כשיש בעיה.

אלי גורדון: אבל בשגרה אנחנו מנסים לתמוך ולעשות את העבודה שלנו, עבודת פיקוח ביום-יום, בתצורה כזאת שלא תפריע למשק בסופו של דבר, ולעצור את אלה שלא עומדים בדרישות החוק ולא ליצור פקק בנתיבי אספקת מזון בדרכי השירות.

אלי גורדון: אם יורשה לי, אחזור.

אלי גורדון: על אף אירועי הקורונה אנחנו דגמנו מוצרי מזון מסוימים בסדרי גודל של כ-300, גם בייבוא וגם בייצור מקומי, במהלך השנה הזאת.

אלי גורדון: ואם תרשה לנו, אדוני היושב-ראש, גברת ענת כאביה תציג את הנתונים.

חיים כץ: לא צריך.

חיים כץ: הייתי שמח אם תסביר לי למה עד היום לא הבאת את התקנות לוועדה.

אלי גורדון: לעניין התקנות.

אלי גורדון: לפי החוק, כמו שציינת ובצדק, ניתן אתגר לא קטן לשירות המזון בעיקר לעשות רפורמות ענקיות בתחום של פיקוח על המזון, משלב של אחת הרפורמות העיקריות שנקראת רפורמת קורנפלקס, עד לרפורמה בתחום של פיקוח על מזון מן החי שזאת גם רפורמה מאוד גדולה ואפילו החוק עצמו הגדיר ארבע שנים כזמן התארגנות לביצוע הרפורמה הזאת.

אלי גורדון: על הדרך יש לא מעט רפורמות לא פחות משמעותיות, בין היתר ריכוז של פיקוח בשירות המזון, בתחום של פיקוח על משקאות משכרים, שני משרדי ממשלה עסקו בעניין ועד היום גם עוסקים.

אלי גורדון: אנחנו הכנו כבר תקנות טיוטה והן יועברו אליך בימים הקרובים עם אישור השר לשם אישור גם בוועדה.

חיים כץ: דיברתי עם השר והוא היה כולו ברתיחה שעדיין לא העברתם את התקנות, כי לא היה לכם זמן כבר שלוש שנים.

חיים כץ: לפני כמה זמן החוק עבר?

אלי גורדון: החוק אושר ב-2015.

אלי גורדון: ב-2016 הוא נכנס לתוקף.

אלי גורדון: מ-2015 עד 2016 עסקנו בהכנת תשתית לרפורמת קורנפלקס.

חיים כץ: מ-2016 עד כמעט 2021 לא העברתם לפה תקנה אחת מתוך 70 תקנות שהייתם צריכים.

חיים כץ: לא היה לכם זמן כי היה קורונה.

אלי גורדון: אדוני היושב-ראש, ממש לא נכון.

חיים כץ: אם זה עסק פרטי, אתם לא מחזיקים שם שעה.

חיים כץ: אם זה מפעל פרטי שנסגר אם אתה לא מביא את התקנות, אם הייתם מתחרים, שעה אתם לא מחזיקים מעמד.

חיים כץ: אתה יכול להגיד מה שאתה רוצה.

חיים כץ: אימא שלי אמרה שיש שני סוגי אנשים, יש מצליחים ויש מסבירים.

חיים כץ: ברגע שלא הבאתם תקנות נכשלתם כישלון חרוץ.

חיים כץ: לא עשיתם את העבודה שלכם, לא סיפקתם את הסחורה.

חיים כץ: אתה יכול להגיד מה שאתה רוצה, מתוך 70 לא הבאת אחד.

חיים כץ: אני לא אהיה פה בעוד חמש שנים, גם לא יהיו תקנות בעוד חמש שנים.

חיים כץ: יהיו התקנות שאני אלחץ עליכם להביא.

חיים כץ: אם הכנסת לא תתפזר יכול להיות שתביאו שתיים, שלוש או ארבע תקנות.

חיים כץ: מעבר לזה לא תעשו כלום.

חיים כץ: כלום, כי זו השיטה של העבודה במערכת.

חיים כץ: הייתי שר העבודה, לא כתבו תקנות בטיחות כי אמרו שיש להם 100.

חיים כץ: אמרתי, תתחילו לכתוב שלוש בחודש.

חיים כץ: גם לפה כשאתם מביאים לוועדה חמש תקנות או שבע תקנות, יותר פשוט להעביר אותן אם תביאו 70.

חיים כץ: כשאתה מביא שלוש יקבלו שתיים ועוד שתיים ותגמור את העבודה.

חיים כץ: בשיטה שלכם, זה שאתם לא מדידים, זה שאין לכם אבני דרך של עבודה, זה המקום הכי טוב להסתלבט בעבודה.

אלי גורדון: אדוני היושב-ראש, אני בכל זאת מבקש ממך.

אלי גורדון: כמו שאמרת, יש מצליחים ויש משכנעים.

חיים כץ: אמרתי שיש מסבירים ויש מצליחים.

חיים כץ: מי שמצליח לא צריך להסביר.

אלי גורדון: זה נכון, ולכן עובדות מדברות בעד עצמן.

אלי גורדון: אנחנו עמדנו בלו"ז של הכנסה של רפורמת קורנפלקס, עמדנו בלו"ז על אף כל האתגרים.

חיים כץ: מתי היית צריך להביא לוועדה תקנות?

אלי גורדון: אתה צודק.

אלי גורדון: החוק מדבר לא על מתי אני צריך להביא תקנות.

אלי גורדון: החוק אומר שהנחיות ששירות המזון הכין אותן והן מפורסמות באתר אינטרנט שירות המזון נכון להיום, מאז כניסה של החוק לתוקף, יהיו תקפות כל עוד לא הותקנו תקנות.

אלי גורדון: שר הבריאות יפנה לוועדה מדי שישה חודשים אחרי שלוש שנים ויבקש אורכה בהתאם לצורך על מנת לתת מענה לסוגיה של המפעלים ותעשייה ופיקוח על מזון.

אלי גורדון: ההנחיות האלה תקפות גם נכון להיום.

נעה בן שבת: אלא אם הוועדה תחליט לא לאשר.

חיים כץ: הוועדה לא תאשר יותר, אני מודיע לך.

חיים כץ: אם הכנסת לא מתפזרת, כל הרפורמה לפח.

חיים כץ: הוועדה לא תאשר שעה, כי אתה לא יכול לעשות צחוק מהוועדה.

אלי גורדון: אנחנו לא עשינו צחוק, אדוני היושב-ראש.

חיים כץ: יכול להיות שאנחנו טועים, אבל גם אם נדמה לנו שעשית צחוק, הרפורמה הזאת תיסגר.

חיים כץ: גם אם היא חשובה.

אלי גורדון: חלילה וחס.

חיים כץ: לא חלילה וחס.

חיים כץ: אני לא יודע עם מי אתה רגיל לעבוד.

חיים כץ: תזכור מה שאני אומר לך.

חיים כץ: יכול להיות שאתה בנית אותה, יכול להיות שאתה הטמעת אותה, ואתה גם תקבור אותה.

חיים כץ: אתה תקבור את הרפורמה, כי אתה לא מביא תקנות, כי אתה לא דופק חשבון לוועדה, כי אתה לא דופק חשבון לשר שלך.

חיים כץ: השר שלך אומר לך ואתה עושה מה שאתה רוצה.

חיים כץ: אבל זה בסדר, הכול בסדר.

אלי גורדון: העברנו לכאן לוועדה בחודש הראשון חמש טיוטות תקנות.

חיים כץ: לא העברת לוועדה תקנה אחת.

חיים כץ: הנה היועצת המשפטית.

נעה בן שבת: לאישור תקנה לא העבירו.

אלי גורדון: דיווחתי מה עשינו במהלך חודש ימים, אדוני היושב-ראש.

אלי גורדון: אחרי חודש נוסף דיווחנו עוד על עבודה שאנחנו עושים.

אלי גורדון: יותר מזה לעשות בתקופה שבה אנחנו ממשיכים גם לעבוד על טיוטות תקנות נוספות, הרי במהלך שלוש שנים אני לא רוצה לומר, כמו שאמרת, שהסתלבטנו.

אלי גורדון: אז אני ממש לא יכול להסכים איתך שאנחנו מסתלבטים כל היום בעבודה.

חיים כץ: לא כל היום, חלק מהיום.

אלי גורדון: גם לא חלק ולא דקה.

אלי גורדון: עובדי שירות המזון מא' עד ת', כולם, במהלך יום-יום מתמודדים עם שגרת חיים פיקוח, עם יצירת חוקים חדשים.

אלי גורדון: לבקשתך הכנו חמש הנחיות, הפכנו אותן לתקנות, הפצנו אותם להערות הציבור, דיווחנו שהפצנו את הטיוטות האלה להערות הציבור.

נעה בן שבת: למה הם לא הגיעו לפה?

אלי גורדון: קיבלנו הערות משמעותיות מהציבור שגרמו לנו לחשוב פעם נוספת על כל הנושא הזה, ועם זה אנחנו רוצים להגיע אליך ולבקש עוד פעם.

חיים כץ: אל תגיע.

חיים כץ: לא תקבל.

חיים כץ: הנה, אני מודיע לך, לא תקבל.

אלי גורדון: ובכל זאת, במהלך שלוש השנים האלה, אדוני היושב-ראש, מה שהחוק קבע שחייבים לעשות, הבאנו את העדכון של תקנות, לא לאישור הוועדה, זה ברמה של אישור של השר, תקנות לרשימות מזונות חדשים לאחר שעשינו בדיקה מול סיכונים.

חיים כץ: אם אני לא הייתי אומר לך על חמש תקנות או שבע תקנות, מתי היית מגיש אותן, בעוד שלוש שנים, בעוד חמש שנים?

חיים כץ: היית בא לאלי אללוף, לחיים כץ, לפלוני שיבוא אחריי, לאלמוני שיבוא אחרי זה, והיית אומר לו: תדחה, לא הספקנו, לא עשינו, לא היה לנו זמן, אנחנו עסוקים פה ושם.

חיים כץ: זה לא עובד.

אלי גורדון: אנחנו הכנו תוכנית עבודה רב-שנתית לעדכן 70 תקנות בעלות משמעות גם על המפוקחים, כאשר קיימת כבר ההנחיה בעלת תוקף משפטי ואפשר לעבוד איתה.

אלי גורדון: אני חושב שזה נושא שהוא הגיוני, תוך כדי עבודה על עדכון תקנות שאנחנו רוצים לעשות.

אלי גורדון: זה רצון שלנו יותר מאשר כל שאר הגורמים והמעורבים.

חיים כץ: נצטרך להאמין לך שזה רצון שלכם.

אלי גורדון: אם לא היה רצון לא היינו עומדים בכל שאר הדברים.

חיים כץ: אתם לא עומדים.

אלי גורדון: בפני כל האתגרים שניצבים מול שירות המזון.

אלי גורדון: יש לא מעט אתגרים, ואנחנו מנסים לתעדף את המשימות בהתאם למה שהוגדר בתוך החוק.

חיים כץ: אני לא יודע במה אתה עומד ובמה לא, כי אני לא בודק אותך.

חיים כץ: יכול להיות שאין לי היכולות לבדוק אותך, יכול להיות שיש לי היכולות, אבל אנחנו לא בודקים.

חיים כץ: במה שהיינו צריכים לבדוק, לא עשית כלום.

חיים כץ: לא הבאת תוצאה חמש שנים מאז חקיקת החוק, אפס תקנות.

אלי גורדון: זה לא נכון, אדוני היושב-ראש.

אלי גורדון: אתה מתכוון לנושא אחד מיני רבים.

חיים כץ: נכון, אני מתכוון רק לנושא אחד.

חיים כץ: מהנושא האחד הזה אני מקיש על כל העבודה שלך.

חיים כץ: כי לא יצא לי לבדוק נושאים אחרים.

חיים כץ: אם בנושא אחד, שחמש שנים לא היה לך זמן לכתוב תקנות, ואמרנו פה לפני שלושה חודשים חמש או שבע תקנות, וגם לא היה לך זמן, ופעמיים פניתי לשר שלך והוא התרגז, או שהוא עשה לי הצגה ולא אמר לכם כלום, או שאתם לא דופקים לו חשבון.

חיים כץ: אני אשאל אותו אם אתם דופקים לו חשבון או שהוא עשה לי הצגה.

חיים כץ: היום אני נפגש איתו.

אלי גורדון: אדוני היושב-ראש, עובדה שהתקנות שאנחנו מדברים עליהן, תקנות שאושרו במהלך אותן חמש שנים שגם עליהן עמלנו, תקנות סימון תזונתי אושרו גם בוועדה.

חיים כץ: כמה תקנים חסר לכם?

חיים כץ: אולי נדבר עם השר שייתן לכם תקנים.

אלי גורדון: אושרו פה כמה חוקים ששירות המזון היה מעורב בהם.

אלי גורדון: אנחנו מאוד ברצינות מתייחסים למטלות של הוועדה.

אלי גורדון: אף פעם לא מזלזלים, אדוני היושב-ראש.

אלי גורדון: יש לא מעט עבודה שנעשתה כאן על ידי עובדי שירות המזון ברמה יומית, לרבות תקנות לסימון ממתיקים שיש לה חשיבות כרגע בעניין הזה, התקנות האלה ועוד תקנות נוספות.

אלי גורדון: יחד עם זאת, אי אפשר לעשות עבודה שאתה עצמך אמרת שאתה רוצה מאוד שהעבודה תהיה איכותית, לעבוד ברמה של התקנות, ולהתעלם מהתקדמות שקיימת בחקיקה בין-לאומית כאשר החוק מחייב אותנו להתקין תקנות שהן ברוח החקיקה הבין-לאומית.

אלי גורדון: מבחינתנו אנחנו מעדיפים בהחלט לעשות עבודה טובה ולבקש סליחה קודם כל.

חיים כץ: לי לא עשיתם שום דבר רע.

חיים כץ: לא פגעתם בי באופן אישי.

חיים כץ: אתה לא צריך לבקש ממני סליחה.

חיים כץ: יכול להיות שאתה צריך לבקש סליחה מכל האזרחים במדינת ישראל.

אלי גורדון: ועדת המפוקחים וחקיקה שקיימת נכון להיום נותנת מענה סביר עד להתקנת התקנות, אדוני היושב-ראש.

חיים כץ: תודה רבה.

חיים כץ: אנחנו ננסה להעלות בזום את גליה שגיא, מנהלת איגוד תעשיות המזון.

חיים כץ: בוקר טוב.

גליה שגיא: בוקר טוב.

גליה שגיא: תודה רבה, אדוני היושב-ראש, תודה על הדיון, ובעיקר תודה שנתת לנו את האפשרות גם להביע את עמדתנו.

גליה שגיא: אני קודם כל תמהה על המכתב ותמהה על זה שלא הועבר אלינו, לא שאלו אותנו אלא ישר מצהירים הצהרות.

גליה שגיא: אז אני אתחיל לאסוף.

גליה שגיא: יצרני המזון לא ביקשו דחייה ולא מבקשים דחייה ליישום הרפורמה.

גליה שגיא: יצרני המזון יהיו ערוכים בזמן.

גליה שגיא: במרס, כאשר פרץ משבר הקורונה, הרמנו את הדגל והתרענו שהמטרה של הרפורמה בסופו של דבר לעשות רפורמציה של המוצרים, להפחית שומן, סוכר ונתרן.

גליה שגיא: היצרנים עסוקים ברפורמולציה ובפיתוח של מוצרים כבר שנים רבות, עוד לפני הרפורמה, וימשיכו לעשות את זה.

גליה שגיא: אבל מאז חודש מרס עסוקים בלספק את רצון הצרכנים, ולראיה מדינת ישראל היא בין המדינות הבודדות שלא היה מחסור על המדפים לצרכנים, והיצרנים עמדו במשימה המורכבת והלא פשוטה הזאת לצד שמירה על ביטחון ובריאות העובדים ולצד עלויות מאוד גבוהות של ייצור בתוך תקופת הקורונה.

גליה שגיא: העובדים עסוקים בנושא של ייצור ואנחנו לא יכולים להתפנות לנושא של פיתוחים.

גליה שגיא: אז ככל שהמטרה הייתה לראות מוצרים חדשים ולפתח מוצרים חדשים, הרמנו את הדגל כבר בחודש מרס, שזה היה המועד שאותם מוצרים היו אמורים לסיים את הפיתוח ולרדת לקווים, שאנחנו לא נוכל לעמוד בהיבט הזה.

גליה שגיא: אני חוזרת שוב, לא הייתה בקשת דחייה ולא תהיה בקשת דחייה.

גליה שגיא: היצרנים יעמדו בהתחייבות שלהם.

גליה שגיא: מה שכן, אני שמחה מאוד לראות את חבר הכנסת לשעבר ויו"ר הוועדה לשעבר אלי אללוף ולסמוך שיתמוך בנו ולהזכיר את הפרוטוקול ואת הדיון שהיה ב-20 בנובמבר 2017, כאשר העלינו את הקושי ואת המורכבות ואת האתגר האדיר למפעלי המזון הקטנים והבינוניים.

גליה שגיא: למעשה זאת רפורמה ששינתה את כלל האריזות במדינת ישראל.

גליה שגיא: עלויות מאוד מאוד כבדות על מפעלי התעשייה, בעיקר הקטנים והבינונים, של אלפי מוצרים ומאות מק"טים לכל מפעל, אפילו הקטן ביותר.

גליה שגיא: עומס כלכלי מאוד כבד.

גליה שגיא: פנינו וקיבלנו הבטחה שמצויה בפרוטוקול, כאמור, מה-20 בנובמבר 2017, שתקום קרן על ידי משרדי הממשלה של בריאות, כלכלה ואוצר שתתמוך במפעלי התעשייה הקטנים והבינוניים.

גליה שגיא: וגם אמירה של הוועדה שהוועדה תמשיך ותעקוב ותפקח על הקמת הקרן.

גליה שגיא: אנחנו כאמור נעמוד בהבטחה, אנחנו נהיה ערוכים, אבל המדינה לצערנו שוב מפקירה את מפעלי המזון הקטנים והבינוניים, נותנת להם להתמודד לבד במעמסה הכל כך כבדה הזאת, בטח בעת הזאת ובטח במורכבות ובהוצאות הכלכליות האדירות שיש על כל המפעלים.

גליה שגיא: ועוד אם יורשה לי נושא נוסף אחרון, הסימון הירוק.

גליה שגיא: רפורמת הסימון כללה גם סימון ירוק במטרה לעודד את היצרנים לפתח מוצרים בריאים יותר, כאמור, נושא שמאוד מעסיק את תעשיית המזון והיא עסוקה בו ומשקיעה בו מיליונים רבים בפיתוח ובייצור ובהפיכת המוצרים לבריאים יותר.

גליה שגיא: הסימון הירוק לצערנו לא כלול בתקנות, הוא רק כלול בוועדה.

גליה שגיא: זאת ועדה שמתכנסת אחת לחצי שנה.

גליה שגיא: מעטים מאוד המוצרים שיכולים להיכנס לאותה ועדה.

גליה שגיא: התעשייה, בשביל לפתח מוצרים חדשים, צריכה ודאות, צריכה לדעת לקראת מה היא מגיעה.

גליה שגיא: אנחנו מבקשים שהוועדה הזאת תתכנס לפחות אחת לחודשיים על מנת שהנושא הזה יוכל לצבור תאוצה.

חיים כץ: מה זה מפעל קטן ומה זה מפעל בינוני?

גליה שגיא: מפעלים קטנים מוגדרים על-פי הרשות למפעלים קטנים כעד 100 מיליון שקלים, או עד 100 עובדים.

גליה שגיא: יש לא מעט מפעלים כאלה.

גליה שגיא: כל מפעל קטן מייצר בממוצע 70 מק"טים, כי כל מוצר אתה מייצר בכמה גדלים.

גליה שגיא: בכלל אצבע עשינו הערכה ששינוי אריזה עולה 7,000 שקלים בגדול.

גליה שגיא: זה יכול מאוד להשתנות.

גליה שגיא: והמשמעויות הן משמעויות כלכליות מאוד מאוד כבדות על התעשייה ועל המפעלים.

חיים כץ: מה זה מפעל בינוני?

גליה שגיא: זה על-פי הגדרות הרשות לקטנים ובינוניים, עד 300 מיליון שקלים.

חיים כץ: ו-300 עובדים?

גליה שגיא: פה לדעתי אין קוהרנטיות מבחינת כמות העובדים.

חיים כץ: כי במפעל קטן זה מיליון שקל לעובד.

גליה שגיא: אין בעיה, אני יכולה להסתכל בהגדרות ולהעביר.

חיים כץ: לידע כללי.

חיים כץ: מפעל קטן זה מיליון שקל לעובד?

חיים כץ: זה מה שהוא מייצר?

גליה שגיא: אני לא חושבת שהיחס הוא בדיוק הייצור והעובדים.

גליה שגיא: זה או-או.

חיים כץ: מה המכירות של עובד התעשייה הזאת לשנה?

גליה שגיא: אמרתי, עד 100 מיליון או עד 100 עובדים.

חיים כץ: כמה הייצור של עובד כזה אצלכם לשנה?

חיים כץ: מה המכירות שהוא מייצר לכם?

גליה שגיא: הדברים הם מאוד משתנים.

גליה שגיא: אני לא יודעת להגיד לך מבחינת היחס של כמה ייצור לכל עובד.

גליה שגיא: נמצא כאן דודי מנביץ, יושב-ראש איגוד המזון, שיכול אולי גם להתייחס לדברים.

גליה שגיא: אבל אני יודעת להגיד לך את המק"טים שיש למפעלים הקטנים, והלכתי במו רגליי למפעלים הכי קטנים.

חיים כץ: כל מוצר זה 7,000 שקל להחלפת מק"ט?

גליה שגיא: כן.

גליה שגיא: מדובר פה בגרפיקות חדשות לגמרי, בעיצובים, בהדפסות.

גליה שגיא: משרד הבריאות היה שותף, הבאנו גם את הגרפיקאים להבין, הקמנו פורומים.

חיים כץ: כל כמה זמן את מחליפה מק"ט על המוצר?

גליה שגיא: תלוי.

גליה שגיא: יש מוצרים שפג התוקף שלהם הוא יותר ארוך ומפעלים קטנים מחזיקים מלאי של אריזות.

גליה שגיא: הם חייבים לייצר הרבה אריזות, הם לא יכולים להחליף באופן קבוע כי אחרת המחיר עולה.

גליה שגיא: יש מוצרים שרצים גם שנים עם אותה אריזה, גם חמש שנים יכולים לרוץ עם אותה אריזה.

חיים כץ: אז ה-7,000 למוצר הופך לחמש שנים.

גליה שגיא: אם אתה לא מחליף אריזה.

חיים כץ: בשורה התחתונה זה לא עולה כסף.

חיים כץ: תודה.

חיים כץ: יפה חובב, בבקשה.

יפה חובב: שלום, אדוני היושב-ראש, אני מודה על רשות הדיבור.

יפה חובב: אנחנו מייצגים את יבואני המזון.

יפה חובב: אנחנו מדברים על רפורמה מאוד ייחודית שהיא קיימת רק במדינה אחת בעולם שאימצנו כאן, מצ'ילה.

יפה חובב: אנחנו היבואנים נערכנו בהתאם ללוחות הזמנים שנקבעו בתקנות.

יפה חובב: ערכנו כנסים, היו לנו שנתיים להיערך, ובמהלך הכנסים עלו לא מעט שאלות שנדרשו להבהרה מצד משרד הבריאות.

יפה חובב: הובטח לנו על ידי משרד הבריאות שאנחנו נקבל ודאות לשאלות הלא כל כך ברורות שהיו, אבל לצערנו הרב ההבטחות לא קוימו והשאלות והתשובות שהובטח שיעלו לאתר האינטרנט של משרד הבריאות לא עלו.

יפה חובב: התוצאה היא חשיפה לתובנות ייצוגיות כמו שהתרענו מראש, ואכן מה שטענו שיקרה קרה.

יפה חובב: לאחרונה אנחנו נחשפים גם לבקשות לתביעות ייצוגיות וגם להתרעות בגין סימון שנחשב למוטעה.

יפה חובב: אנחנו חושבים שהמצב הזה יכול היה להימנע אם היו משתפים איתנו פעולה ומלווים אותנו מתחילת הדרך בתהליך של ההטמעה של הרפורמה, שכמו שציינו היא מורכבת, היא דרשה היערכות רבה, הושקעו משאבים רבים.

יפה חובב: אנחנו לא יכולנו לעשות רפורמולציות, כי אנחנו לא יכולים להשפיע על הרכב המזון בחברות בין-לאומיות.

יפה חובב: אנחנו יכולנו רק להביא את המוצר ולסמן אותו כמו שצריך.

יפה חובב: אבל אם אנחנו לא מקבלים את התמיכה ממשרד הבריאות איך לסמן את זה כמו שצריך, אנחנו נחשפים לתביעות ייצוגיות שהעלויות שלהן הן עצומות לספקים של מזון שבסופו של יום, כידוע לכם, זה מתגלגל לציבור.

חיים כץ: מה זה תמיכה של משרד הבריאות לסמן את זה כמו שצריך?

יפה חובב: עשינו כנס הבאנו לשם מספר מומחים שכל מומחה פירש את התקנות בצורה אחרת.

יפה חובב: זאת אומרת שהתקנות היו לא מספיק ברורות לעוסקים והיו נדרשות שם הבהרות.

יפה חובב: בדיון שהתקיים פה טרם שנכנסה הרפורמה לתוקף בוועדת העבודה הדגשנו את הנושא והובטח לנו שהשאלות והתשובות יעלו לאתר של משרד הבריאות.

יפה חובב: אנחנו מצפים לליווי של רפורמה כזאת מורכבת וייחודית, רפורמה חשובה.

יפה חובב: אנחנו העוסקים רוצים ליישם אותה בצורה המיטבית והטובה ביותר.

יפה חובב: אם אנחנו לא מקבלים את הליווי הזה ממשרד הבריאות, אנחנו נחשפים לתביעות ייצוגיות.

יפה חובב: לתביעות ייצוגיות יש השלכות.

יפה חובב: זה אירוע דרמטי אצל כל עוסק, ולכן אני חושבת שהדבר הזה יכול היה להימנע אם היינו מקבלים את הליווי כפי שהובטח לנו.

חיים כץ: תודה.

חיים כץ: פרופ' חגי לוין, בבקשה.

חגי לוין: שלום, אדוני.

חגי לוין: דווקא אני רוצה להגיד שאנחנו רואים במשבר הקורונה שנוצרות בריתות חדשות, וגם אנחנו, אנשי בריאות הציבור, מעריכים גם את תעשיית המזון וגם את היבואנים שיש להם תפקיד חשוב תמיד וגם בשעת החירום.

חגי לוין: אבל אנחנו לא יכולים להזניח את בריאות הציבור, ואני דווקא רוצה להתחבר לביקורת שלך בהתחלה, מעבר לתקנות שאמורות להיות מאושרות באופן אוטומטי, לתעשייה ניתנו שנתיים להיערך.

חגי לוין: הרבה יותר מדי זמן לטעמנו, אבל הייתה להם כל האפשרות להיערך, בזמן שלתושבי ישראל אין שום ודאות לנוכח מצב הקורונה.

חגי לוין: אבל אני רוצה להזכיר, וזה גם עלה בדיונים הקודמים, המהלך הזה הוא חלק ממהלך יותר גדול, שכולל איסור פרסום מזון מזיק, כפי שהומלץ על ידי ועדת ההסדרה.

חגי לוין: את הדבר הזה אסור לדחות.

חגי לוין: אנחנו רואים שגם בתוך מגפת הקורונה ממשיכים יצרני המזון המזיק לשווק את מרכולתם לילדים, דווקא מנצלים את העובדה שהם נמצאים בבתים, בשיטות כאלו ואחרות.

חגי לוין: ולכן אני מפציר בך, יושב-ראש הוועדה, לקדם את העניין הזה דווקא עכשיו.

חגי לוין: דווקא בקורונה זה חיוני סוף-סוף להעביר את החוקים והתקנות שאוסרים על פרסום מזון מזיק, גם על נושא של מיסוי חכם כפי שאנחנו עושים בטבק.

חגי לוין: מזון מזיק צריך למסות, כמו שיש מס סוכר במדינות שונות בעולם.

חגי לוין: אלה צעדים שהם חלק בלתי נפרד מהנושא של הסימון התזונתי.

חגי לוין: זה רק חלק ממארג שלם של צעדים להגנה על בריאות הציבור, ולכן אסור להסתפק אך ורק בסימון, צריך גם לעשות את הצעדים הללו.

חגי לוין: בעניין הסימון היינו בדיונים בזמנו, ונמצא כאן גם חבר הכנסת לשעבר אללוף.

חגי לוין: דיברנו על הפרצות בנוגע לאריזות הקטנות.

חגי לוין: אנחנו רואים שבאמת חלק מהיצרנים בכוונה עושים רקע אדום ואז שמים את המדבקה על רקע אדום, שבכלל לא רואים אותה.

חגי לוין: אז אם היינו פותחים את זה לדיון, יש דברים שצריך לשפר בסימון.

חגי לוין: כרגע בוודאי שצריך להתקדם הלאה, אבל לא להזניח את המרכיבים האחרים שהם קריטיים גם להגנה על בריאות הציבור.

חגי לוין: תודה.

חיים כץ: תודה רבה לך.

חיים כץ: עו"ד רחל גור, בבקשה.

רחל גור: תודה רבה, כבוד היושב-ראש.

רחל גור: אני רוצה להודות לך על קיום הדיון.

רחל גור: בלי הדיון אני בספק אם השלב השני של הרפורמה באמת היה נכנס לתוקף כפי שתוכנן.

רחל גור: מאז 2016-2015, שהרפורמה עברה לראשונה, חברות המזון פועלות מאחורי הקלעים באמצעות התאחדות התעשיינים לעשות כל דבר כדי לסנדל את הרפורמה הנכון.

רחל גור: וזה שהצלחת לקבל התחייבות פומבית ממשרד הבריאות שהרפורמה אכן תיכנס לתוקף, שאפו.

רחל גור: אנחנו מברכים אותך.

רחל גור: עוד בקשה, גם ממשרד הבריאות וגם מחברות המזון, היא שיפרסמו את נתוני הרפורמולציה.

רחל גור: הרבה חברות שינו את מוצרי המזון בעקבות הרפורמה על מנת להימנע מסימון, ואנחנו לא יודעים מה קרה עם השינויים האלה.

רחל גור: אנחנו מקווים, אנחנו חושבים שבעקבות הרפורמה הורידו את כמות הנתרן והשומן הרווי ואפילו הסוכר, אבל בלי שהנתונים האלה התפרסמנו אין לנו איך לדעת.

רחל גור: לסיכום, אני מחזקת את דבריו של פרופ' חגי לוין.

רחל גור: הרפורמה בנושא פרסום מזון מזיק תקועה כבר שנתיים, מעלה אבק על שולחנו של מנהל המזון אלי גורדון.

רחל גור: פנינו למשרד הבריאות בעניין הזה.

רחל גור: אבל במיוחד עכשיו, בתקופת הקורונה, שבה לפחות הילדים שלי יושבים מול הטלוויזיה יום אחרי יום בסגר אחרי סגר, אי פרסום מזון מזיק עושה עוול לדור הבא ועוול בכלל לבריאותה ולחוסנה של מדינת ישראל.

רחל גור: תודה רבה, כבוד היושב-ראש.

עוזי דיין: זה מעלה אבק, ויש אלרגיה לאבק.

רחל גור: התקנות נכתבו וכבר הועברו להערות לצורך חידוד כבר לפני שנה וחצי.

רחל גור: באוגוסט 2019 כבר היו תקנות כמעט מוכנות.

רחל גור: מאז זה לא זז, ואני חושבת שזה מקומו של יו"ר הוועדה לשאול איפה זה נמצא.

חיים כץ: היית מהתחלת הדיון?

רחל גור: בוודאי.

חיים כץ: שאלתי מה התקנות, מה היה.

רחל גור: את הצעקות שלך על כך שיש 70 תקנות בדרך שמעתי ומחאתי לך כפיים.

חיים כץ: לא בדרך.

חיים כץ: יש 70 תקנות שהיו צריכות להיכתב.

רחל גור: נכון.

רחל גור: ושום דבר לא הגיע בחמש השנים האחרונות.

רחל גור: זה אנחנו שסובלים מזה.

חיים כץ: אפס תקנות.

חיים כץ: זה הרבה, זה יותר ממינוס.

רחל גור: במיוחד עכשיו בקורונה, שאנחנו רואים שיש קשר ישיר בין מי שחשוף לקורונה ובין עודף משקל וסוכרת וכדומה.

רחל גור: זה לא הזמן לדחוף לילדים שלנו עוד מוצרים מזיקים.

חיים כץ: תודה רבה.

חיים כץ: דודי מנביץ, יו"ר איגוד המזון, בבקשה.

דודי מנביץ: אני רוצה ראשית להתייחס לדבריה של החברה מלובי 99.

דודי מנביץ: יש לי רק מילה אחת לומר, שמעתי הרבה מאוד, אני חושב שיש פה הוצאת דיבה על תעשיית המזון.

דודי מנביץ: תעשיית המזון הישראלית מאוד מתקדמת, וכמו שנאמר קודם, במשך כל השנים האחרונות לא רק בגלל חוק סימון המוצרים, היא עובדת באופן שיטתי להפחתת גם הסוכר וגם המלח, ולא רק בגלל העבודה של לובי 99 או משרד הבריאות וכדומה.

דודי מנביץ: הראיה היא התוצאות שאנחנו אכן מראים אותן בפועל.

דודי מנביץ: כן הייתי רוצה להתייחס למה שאמרה קודם מנכ"לית האיגוד לגבי הנושא של ההבטחה להקמת הקרן למפעלים הקטנים.

דודי מנביץ: לשאלתך, כבוד היושב-ראש, קיימת שונות מאוד גדולה בקרב המפעלים הקטנים.

דודי מנביץ: אם אעשה ממוצע משוקלל, אני יכול לומר שסדר גודל של מפעל קטן, בדרך כלל זה גם מפעל משפחתי, יכול לנוע בין 20 עובדים עד סדר גודל של 40 או 50 עובדים, כאשר מחזור המכירות השנתי בממוצע הוא סביב 40-30 מיליון.

דודי מנביץ: אז ההערכה שלך למיליון שקל לעובד במשך שנה זה נראה משהו שהוא אכן קרוב למציאות.

דודי מנביץ: המפעלים האלה ספגו עליות מאוד מאוד כבדות.

חיים כץ: היא לא יודעת את הנתונים האלה שאתה נותן?

חיים כץ: מפעל קטן אצלה זה מפעל 100 עובדים.

דודי מנביץ: אני רוצה לדייק.

דודי מנביץ: על פי ההגדרות, מפעל קטן הוא אחד משניים, או שמחזור המכירות שלו הוא 100 מיליון, זה גם יכול להיות עם עובד אחד, או שהמחזור שלו שקל אחד ויש לו מאה עובדים.

דודי מנביץ: יש כאן שני קריטריונים שכל אחד עומד בפני עצמו.

חיים כץ: מפעל של שקל אחד ומאה עובדים זה מפעל קלאסה, זה סטנדרט ראשוני.

דודי מנביץ: לכן נתתי את הדוגמה ואת האקסטרים.

דודי מנביץ: יש כאן שני קריטריונים שנקבעו, אחד זה על פי כמות העובדים והשני על פי מחזור המכירות.

חיים כץ: כמה מחזור מכירות לעובד בתעשייה הזאת?

דודי מנביץ: אמרתי, ההערכה שלך שזה בסביבות המיליון שקל, כפי שאתה עשית את המתמטיקה, היא קרובה למציאות.

דודי מנביץ: סדר הגודל הוא נכון.

דודי מנביץ: יש כאן שונות מאוד מאוד גדולה, מאוד קשה לעשות פה ממוצע משוקלל.

דודי מנביץ: זו שונות מאוד גדולה של מפעלים קטנים.

דודי מנביץ: אנחנו מדברים על סדרי גודל של מעל 200 מפעלים קטנים כאלו במדינת ישראל.

דודי מנביץ: השונות היא גדולה.

דודי מנביץ: הממוצע הוא בסביבות 40-30 עובדים למפעל, סדר גודל של 40-30 מיליון שקל לשנה, פחות או יותר.

דודי מנביץ: בכל מקרה הייתה החלטה, ובאותו דיון ב-20 בנובמבר 2017 נטל על עצמו מי שהיה מנכ"ל משרד הבריאות את האחריות על פי בקשתו של היושב-ראש דאז של הוועדה, חבר הכנסת אלי אללוף, נטל על עצמו את המחויבות להקמת הקרן בהשתתפות משרד האוצר, משרד הכלכלה ומשרד הבריאות.

דודי מנביץ: כל זה כתוב במסגרת הפרוטוקול של אותה ישיבה, ונכון לרגע זה כולנו פה דנים בנושא הפעימה השנייה של חוק סימון מוצרים של חוק ליצמן, כאשר על הפעימה הראשונה עדיין המפעלים האלה לא קיבלו את הפיצוי שהובטח להם.

דודי מנביץ: למען הסר ספק אומר שהיה מדובר על הקמת קרן עם שתי פעימות, פעם אחת פיצוי על הפעימה הראשונה ופעם שנייה על הפעימה השנייה, ועד רגע זה אפילו לא הוקמה הקרן בשביל לפצות את אותם מפעלים על הפעימה הראשונה.

דודי מנביץ: דרך אגב, ההחלטה לגבי הקמת הקרן הייתה במסגרת ועדת ההסדרה.

דודי מנביץ: זה לא שבאו בוועדת העבודה והרווחה והבריאות והחליטו שיקימו קרן.

דודי מנביץ: זה היה בדיוק כמו שהחליטו שצריך להפחית סוכר וצריך להפחית מלח וצריך להפחית שומן, והכול חשוב.

דודי מנביץ: אמרו גם חשוב לתת לאותם מפעלים שאין להם היכולת הזאת את המשאבים הכספיים.

דודי מנביץ: בדיוק כמו להוריד מלח.

דודי מנביץ: רק מה, זה חשוב וכל היתר לא חשוב.

דודי מנביץ: אותם מפעלים משפחתיים, לפעמים גם של חמישה ועשרה עובדים, יסתדרו.

דודי מנביץ: ולכן כבוד היושב-ראש אני מבקש, היות שבוועדה הזאת ניתנה ההבטחה שיהיה מעקב אחרי ההחלטה הזאת לראות שאכן המפעלים הקטנים והבינוניים מקבלים את הכסף, אני מבקש בכל לשון של בקשה שההבטחה הזאת שניתנה במסגרת הוועדה הזאת אכן תקוים.

נעה בן שבת: אני לא זוכרת שהיה דבר כזה.

חיים כץ: ליאור לוי, יו"ר פורום קנאביס ומוצרי צריכה.

חיים כץ: לא מחובר.

רונית אנדוולט: אני רוצה להגיב על כמה דברים שנאמרו כאן.

רונית אנדוולט: באמת ניתנה הנחיה לשנתיים המתנה מהתקנות ועד ליישום שלהן בדיוק בשביל שתעשיית המזון תוכל להתארגן.

רונית אנדוולט: לנושא הזה של הסיוע במימון, שוחחנו על זה אמש עם אגף תקציבים.

רונית אנדוולט: אנחנו בקשר עם משרד הכלכלה.

רונית אנדוולט: אנחנו ננסה כן לממש את ההבטחה הזאת שהובטחה לתעשיית המזון.

רונית אנדוולט: לגבי הסימון הירוק, יש ועדה מדעית בלתי תלויה שמייעצת למשרד הבריאות לגבי הסימון.

רונית אנדוולט: כל ההמלצות מפורסמות לתעשיית המזון ויש להם שהות להתארגן.

רונית אנדוולט: גם רשתות המזון כמו הסופרמרקטים יכולים לסמן שלטי מדף שלצערי הם טרם עשו את זה, אבל אני מקווה שבקרוב גם זה יקרה.

רונית אנדוולט: אנחנו עם שירות המזון קידמנו לא מעט תקנות בשנתיים האחרונות, כמו למשל התקנות של פיקוח על מזון בריא בצהרונים, חוק מכירת מזון בריא בבתי הספר ובקיוסקים.

רונית אנדוולט: גם זו הייתה עבודה משותפת שקידמה את שינוי סביבת המזון, והרפורמה של הסימון בחזית האריזה עוזרת לנו גם לקדם תקנות עתידיות כמו תזונה בריאה בקייטנות וכו', כי זה בעצם בסיס רגולטורי מאוד מאוד חשוב שיישאר ויקודם.

רונית אנדוולט: המטרה שלנו היא לשנות את סביבת המזון כך שסביבת המזון תהיה בריאה יותר, ואנחנו מאוד מחויבים לתהליך הזה גם בשיתופי פעולה עם משרדי ממשלה נוספים כמו משרד החינוך, משרד הכלכלה וכמובן המשרד שלנו.

רונית אנדוולט: תודה.

חיים כץ: תודה רבה.

ענת כאביה בן יוסף: אני משירות המזון.

ענת כאביה בן יוסף: אני רוצה להגיב לדברים של יפה חובב לגבי שאלות ותשובות שהיא טענה שלא עלו לאתר.

ענת כאביה בן יוסף: השאלות והתשובות יושבות באתר כבר מעל שנה או אפילו מעל שנתיים.

ענת כאביה בן יוסף: אפשר לפנות אלי, אני אשלח את הלינק.

ענת כאביה בן יוסף: זה פשוט שם.

חיים כץ: מאה אחוז.

חיים כץ: תודה רבה.

חיים כץ: אני שמח שאין לנו מחלוקת ויצאה פה הצהרה שהשלב הבא ייכנס ב-1 בינואר 2021.

חיים כץ: אני מקווה שכך יהיה.

חיים כץ: תודה רבה, הישיבה נעולה.